Heger, Eduard, poslanec NR SR (2017-12-06):
Ďakujem, pani predsedajúca. Pán minister, kolegyne, kolegovia, dovoľte mi teda krátko vystúpiť k tomuto návrhu zákona. Chcel by som sa hlavne venovať teda pozmeňujúcemu návrhu, ktorý prišiel alebo s ktorým prišla, teda zrušenie odvodovej odpočítateľnej položky. Ak to správne chápem, tak teda tento pozmeňujúci návrh priniesol pán Blanár, neviem teda, koho to bolo úplnou iniciatívou, či to bolo iniciatívou ministerstva zdravotníctva, alebo či to bolo iniciatívou ministerstva financií, môžme sa tu domnievať a neviem, či to tu bolo potvrdené alebo vyvrátené, ale vidíme teda, že sa znižuje, tie 4 % na 3,71. A opäť tu teda bolo avízo, avizované aj upozorňované, aj z našej strany, že tento krok vlastne spôsobí výpadok peňazí. Tak neviem, či toto je priamo ako ekvivalentná náhrada, ale nechcem sa teraz ani tak venovať možno úplne konkrétnej sume a nechcem sa ani možno úplne venovať tomu, že aký máme kto názor na túto odpočítateľnú položku. Pretože už tu padlo v rozprave to, že to v konečnom dôsledku postihne zamestnancov, či chceme alebo nechceme, pretože ich cena práce stúpne. To je prvé, čo si potrebujeme uvedomiť. Ale tak, dobre, s týmto sa bude musieť trh popasovať. Ja by som možno chcel práve na to poukázať z hľadiska možno takého plánovania verejných financií a z hľadiska aj mechanizmov, ktoré tu máme. A, pán minister, toto je možno aj pre vás, lebo vy ste prišli zo sveta biznisu, a, neviem, možno, do akej miery si uvedomujete, akým spôsobom sa plánujú verejné financie inak ako v porovnaní so súkromnými financiami, že naozaj súkromné financie, v súkromnej firme rozhoduje za to, či už predstavenstvo alebo generálny riaditeľ, ktokoľvek, konateľ, ale verejné financie sú niečo veľmi citlivé, pretože sa týkajú, dá sa povedať, riadenia krajiny, a preto boli zavedené aj v minulosti mechanizmy na to, aby tieto verejné financie boli riadené zodpovedne. A vznikli tzv. dva výbory – výbor pre daňové prognózy a výbor pre makroekonomické prognózy. A zrejme to viete, ale možno ste si to neuvedomili, alebo či už to bol politický tlak, ale v každom prípade to, čo sa teraz udialo, že prichádzajú zásahy do rozpočtu po tom, ako tento rozpočet bol vlastne schválený alebo, respektíve bol vyhodnotený práve týmito dvomi dôležitými výbormi, si myslím, že je porušenie práve toho procesu, ktorý neni tu proforma. Musíme si uvedomiť, že tento proces tu nie je proforma, ale že je tu preto, aby naozaj dokázal dobre nastaviť práve aj tú príjmovú časť, pretože príjmy by nemali byť spolitizované, mali by byť odpolitizované, a práve preto sú tu aj tieto dva výbory, ktoré posudzujú rozpočet ako taký balíček, keď sa nadefinuje, tak posudzujú, aké budú mať tie opatrenia dopady na ekonomiku. Pretože príjmy si nevieme nadiktovať, tie musíme naozaj len odhadnúť. A tieto výbory majú odborníkov z bánk, majú odborníkov z Národnej banky, majú odborníkov z Rady pre rozpočtovú zodpovednosť, Štatistického úradu a podobne, a to sú ľudia, ktorí naozaj sa tým dátam venujú a snažia sa čo najhodnovernejšie a najpresnejšie tú prognózu určiť, aby štát potom si mohol nastaviť tie výdavky. Ale keď prídu zásahy do štátneho rozpočtu aj z pohľadu príjmov po tom, ako ho tento výbor vyhodnotil, tak to hodnotenie, ktoré sme dostali k nášmu štátnemu rozpočtu v podobe realistický, tak, alebo tá prognóza ministerstva financií je realistická, tak v tomto prípade ako keby môžme ju hodiť do koša, pretože zasiahli do nej ďalšie nové parametre, ktoré tento výbor nevyhodnocoval. A v takom prípade ideme, v úvodzovkách, trošku to preženiem, ako keby do neznáma, čo to môže spôsobiť. Lebo či chceme alebo nechceme, táto odpočítateľná, zrušenie tejto odpočítateľnej položky na strane zamestnávateľov spôsobí, že automaticky klesnú dane, pretože im stúpnu náklady. To, ako sa to na tých daniach odrazí, keďže vieme, že sú firmy, ktoré na trhu aj optimalizujú a pod., uvidíme, ale prirodzene z hľadiska pravidiel vidíme, že ak zamestnávateľom zvýšime náklady, tak automaticky sa to môže prejaviť aj na daniach. Ale chcem tu teda hlavne poukázať na to, že ten proces bol z jedného veľmi konkrétneho dôvodu nastavený tak, aby tieto výbory tu vznikli, aby tu boli, by mohli vyhodnotiť práve vývoj verejných financií a vývoj vôbec celého makroekonomického prostredia, pretože verejné financie majú veľký vplyv na makroekonomické prostredie na Slovensku. A preto musíme byť veľmi citliví v tom, ako to zavádzať, a nie to vo firme, keď cítite alebo vidíte nejakú, naozaj niečo, by som povedal, nejaké riziko a potrebujete konať, tak máte podstatne vyššiu flexibilitu. Ale pri verejných financiách, keďže to má dopad na celú krajinu, musíme byť v tomto omnoho opatrnejší a naozaj dať to do, vyhodnotiť minimálne týmto dvom výborom. Nehovoriac o tom, že tieto zmeny neprešli ani medzirezortným pripomienkovým konaniam a pod., čo tiež vieme, že teda je nesprávny spôsob, ako by sa malo jednať či už s legislatívnym procesom alebo aj pristupovať k verejným financiám. Ja osobne za tým vidím, že naozaj, a teraz nechcem hodnotiť vašu prácu, ale určitým spôsobom sa toho dotknem, ak sa musia robiť takéto opatrenia na poslednú chvíľu, lebo svojím spôsobom je to opatrenie na poslednú chvíľu, keďže rozpočet budeme prerokúvať ešte dnes a nemáme vlastne ani schválený tento zákon a tieto pozmeňujúce návrhy, tak to vyhodnocujem ako opatrenie na poslednú chvíľu, tak je to odrazom toho, že nie sú naplánované veci. Tá stratégia, buď sa nedarí aplikovať tak, ako by ste si priali, a to je opäť otázka možno rečnícka alebo na vás, že čím to je, či to je nejakým politickým tlakom, alebo kde je ten problém. Ale vidíme teda, že toto je určitým spôsobom veľký problém a robíme to na úkor a tak, ako a tu hovorí, že sa ohýba cez koleno, robíme to na úkor toho procesu a vlastne prekračujeme pravidlá toho procesu, ktorý bol nastavený preto tak, aby vôbec aj tvorba rozpočtu fungovala dobre a aby bola realistická a aby bola veľmi objektívna. Takže toto krátko k tej metodike a k tomu postupu a chcem vás teda týmto aj vyzvať a požiadať, aby ste mali na zreteli aj naozaj tento, by som povedal, rozmer verejných financií a rozmer tvorby verejných financií, že k tomu treba pristupovať naozaj do budúcna citlivo, aby sa takéto veci nediali ako štandard, ale aby to boli naozaj ojedinelé výnimky. Ale vidíme, že teda nedá mi nespomenúť, že vláda SMER-u za minulé obdobia takéto opatrenia aplikovala častejšie, a teda považujeme to za zlyhanie z hľadiska procesu, a treba sa vrátiť teda k tej správnosti, lebo len vtedy vieme naozaj jednak sledovať, odsledovať a prognózovať to prostredie, ale na druhej strane vieme, nezasahujeme do toho prostredia nejakými šokovými opatreniami, keď to tak môžem povedať A na margo, chcem sa len krátko dotknúť, lebo zaznelo, neviem, či tu, alebo niekde som to postrehol, že ten argument, či to je v dôvodovej správe, že ten argument, prečo sa vlastne ruší odvodová, odpočítateľná položka, je preto, že nezamestnanosť klesla na 6,5 percenta. No tak tu by som len kratučko chcel povedať, že práve v tých regiónoch na východnom Slovensku teda tá nezamestnanosť určite neklesla. Ako sme sa tu bavili aj včera ráno o tých najmenej rozvinutých okresoch, tak tam určite neklesla na 6,5, a toto je práve to, že vy zavádzate plošné opatrenie, a to plošné opatrenie sa dotkne aj tých regiónov, kde tá nezamestnanosť je podstatne vyššia, dva- až trikrát vyššia a bude mať dopad. A môže sa to veľmi reálne prejaviť práve v zamestnanosti tých ľudí, pretože bavíme sa tu naozaj o odpočítateľnej položke, ktorá postihne ľudí do 570 eur v hrubom. Čiže to sú naozaj nízkopríjmoví, lebo keď bude minimálna mzda 480, tak sa hýbeme od 480 do 570. Čiže to sú naozaj už tí nízkopríjmoví, ktorým zrazu my zvýšime cenu práce, a ten zamestnávateľ bude musieť na to reagovať a môže to práve v tých najmenej rozvinutých okresoch spôsobiť ťažkosti. Takže opäť mi to prichádza tým, že to nešlo cez výbory, že to nešlo cez medzirezortné pripomienkové konanie. Ja to vyhodnocujem ako rozhodnutie od zeleného stola v tom zmysle, že nemáme nejakú, neviem, či ste si dali vypracovať nejakú dopadovú štúdiu, čo to spôsobí na podnikateľskom prostredí a čo to spôsobí na verejné financie. Toto by mal byť dokument, ktorý by mal ukázať, že pozrite sa, dobre, ideme to zlomiť cez koleno, ale máme tu aspoň nejaké podklady na to, čo to spraví. Aspoň vynahradiť tie mechanizmy, ktoré tu máme, takouto dopadovou štúdiou. Tú som tu teda nepočul. Takže to je všetko, čo som k tomu chcel povedať a vlastne vyzvať vás, aby sa takéto niečo v budúcnosti už neopakovalo. Ďakujem.